Κανονισμός (ΕΚ) αριθ. 939/2001 της Επιτροπής

της 14ης Μαΐου 2001

για τη θέσπιση των λεπτομερειών εφαρμογής του κανονισμού (ΕΚ) αριθ. 104/2000 του Συμβουλίου όσον αφορά τη χορήγηση κατ' αποκοπή ενίσχυσης για ορισμένα προϊόντα αλιείας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 104/2000 του Συμβουλίου, της 17ης Δεκεμβρίου 1999, για την κοινή οργάνωση των αγορών των προϊόντων αλιείας και υδατοκαλλιέργειας(1), και ιδίως το άρθρο 24 παράγραφος 8,

Εκτιμώντας τα ακόλουθα:

(1) Το άρθρο 24 του κανονισμού (ΕΚ) αριθ. 104/2000, με τον οποίο καταργήθηκε ο κανονισμός (ΕΟΚ) αριθ. 3759/92 του Συμβουλίου(2) από την 1η Ιανουαρίου 2001, προβλέπει, υπό ορισμένους όρους, τη χορήγηση κατ' αποκοπή ενίσχυσης στις οργανώσεις παραγωγών που αποσύρουν από την αγορά προϊόντα που εμφαίνονται στο παράρτημα IV του εν λόγω κανονισμού.

(2) Για λόγους εναρμόνισης και απλούστευσης, οι διαδικασίες που απαιτούνται στο πλαίσιο της κατ' αποκοπή ενίσχυσης είναι παρόμοιες με τις διαδικασίες που προβλέπονται για τη χρηματική αντιστάθμιση και τις διαδικασίες για την ενίσχυση στη μεταφορά, όπως αυτές προκύπτουν απο τον κανονισμό (ΕΚ) αριθ. 2509/2000 της Επιτροπής, της 15ης Νοεμβρίου 2000, περί θεσπίσεως λεπτομερειών εφαρμογής τον κανονισμού (ΕΚ) αριθ. 104/2000 του Συμβουλίου όσον αφορά τη χορήγηση οικονομικής αποζημίωσης για αποσύρσεις ορισμένων αλιευτικών προϊόντων(3) και τον κανονισμό (ΕΚ) αριθ. 2814/2000 της Επιτροπής, της 21ης Δεκεμβρίου 2000, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 104/2000 του Συμβουλίου όσον αφορά τη χορήγηση ενίσχυσης στη μεταφορά για ορισμένα αλιευτικά προϊόντα(4). Κατά συνέπεια, θα πρέπει να καθορισθούν σ' αυτή τη βάση οι όροι χορήγησης της κατ' αποκοπή ενίσχυσης και να καταργηθεί ο κανονισμός (ΕΚ) αριθ. 4176/88 της Επιτροπής, της 28ης Δεκεμβρίου 1988, για τη θέσπιση των λεπτομερειών εφαρμογής σχετικά με τη χορήγηση ενίσχυσης κατ' αποκοπή για ορισμένα αλιευτικά προϊόντα(5), όπως τροποποιήθηκε τελευταία από τον κανονισμό (ΕΚ) αριθ. 3516/93(6).

(3) Το άρθρο 6 παράγραφος 1 του κανονισμού (ΕΚ) αριθ. 2406/96 του Συμβουλίου, της 26ης Νοεμβρίου 1996, περί καθορισμού κοινών προδιαγραφών εμπορίας ορισμένων αλιευτικών προϊντων(7), όπως τροποποιήθηκε τελευταία από τον κανονισμό (ΕΚ) αριθ. 2578/2000(8), προβλέπει ότι τα προϊόντα που υπάγονται στην κατηγορία Β αποκλείονται του δικαιώματος λήψης χρηματικών ενισχύσεων σε περίπτωση παρέμβασης, οι οποίες προβλέπονται από την κοινή οργάνωση αγορών. Εφόσον μόνο τα προϊόντα της ποιότητας Extra, "Ε" και "Α" μπορούν να είναι επιλέξιμα για κατ' αποκοπή ενίσχυση που αναφέρεται στο άρθρο 24 του κανονισμού (ΕΚ) αριθ. 104/2000, οι επιλέξιμες ποσότητες πρέπει να υπολογίζονται αποκλειστικά και μόνο βάσει των κατηγοριών αυτών τον προϊόντος.

(4) Θα πρέπει να καθοριστούν οι όροι που πρέπει να τηρούνται από τις οργανώσεις παραγωγών στο πλαίσιο της κατ' αποκοπή ενίσχυσης.

(5) Η κατ' αποκοπή ενίσχυση μπορεί να καταβάλλεται μόνο κατά τη λήξη της αλιευτικής περιόδου· θα πρέπει, ωστόσο, να υπάρξει πρόβλεψη για τη δυνατότητα χορήγησης προκαταβολών κατόπιν σύστασης εγγύησης.

(6) Πρέπει να επιτραπεί στα κράτη μέλη να καθορίζουν την κατ' αποκοπή αξία η οποία χρησιμοποιείται για τον υπολογισμό της κατ' αποκοπή ενίσχυσης με ανάλυση ανάλογα με τον προορισμό των αποσυρόμενων προϊόντων, όπως αναφέρεται στον κανονισμό (ΕΟΚ) αριθ. 1501/83 της Επιτροπής, της 9ης Ιουνίου 1983, περί της διάθεσης ορισμένων προϊόντων της αλιείας για τα οποία έχουν ληφθεί μέτρα ρύθμισης της αγοράς(9), όπως τροποποιήθηκε από τον κανονισμό (ΕΟΚ) αριθ. 1106/90(10).

(7) Με σκοπό τη συμβολή στη διασφάλιση της ποιότητας των προϊόντων και της διάθεσής τους στην αγορά, πρέπει να ορισθούν οι ελάχιστοι όροι τους οποίους πρέπει να πληροί η μεταποίηση, καθώς και οι όροι αποθεματοποίησης και επαναδιάθεσης στην αγορά των προϊόντων που έχουν υποστεί μεταποίηση.

(8) Οι δικαιούχοι της ενίσχυσης πρέπει να τηρούν λογιστικά βιβλία αποθήκης, πωλήσεων, αποσύρσεων και μεταφορών που πραγματοποιούνται κάθε μήνα (σε χιλιόγραμμα) για την αύξηση της αποτελεσματικότητας των ελέγχων και πρέπει να κοινοποιούν τις σχετικές πληροφορίες στο κράτος μέλος. Για την ορθή διαχείριση του μηχανισμού, αρκεί η απαίτηση της τήρησης λογιστικών βιβλίων αποθήκης κατά τη διάρκεια των ελάχιστων περιόδων αποθεματοποίησης.

(9) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης αλιευτικών προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

ΚΕΦΑΛΑΙΟ I

Γενικοί όροι

Άρθρο 1

Προκειμένου να έχει δικαίωμα στην κατ' αποκοπή ενίσχυση, η οργάνωση παραγωγών πρέπει να κοινοποιεί στις αρμόδιες αρχές των κρατών μελών, πριν από την έναρξη της αλιευτικής περιόδου, τον κατάλογο των προϊόντων κατά κατηγορία προϊόντων, καθώς και την αυτόνομη τιμή απόσυρσης που αναφέρεται στο άρθρο 24 παράγραφος 1 του κανονισμού (ΕΚ) αριθ. 104/2000.

Οι οργανώσεις παραγωγών μπορούν να εφαρμόσουν, για μία ή περισσότερες κατηγορίες, αυτόνομη τιμή απόσυρσης που υπερβαίνει το μέγιστο επίπεδο που αναφέρεται στο άρθρο 24 παράγραφος 1 στοιχείο α) του κανονισμού (ΕΚ) αριθ. 104/2000. Στερούνται όμως του δικαίωματος στην κατ' αποκοπή ενίσχυση για την ή τις κατηγορίες για τις οποίες σημειώθηκε υπέρβαση του μέγιστου επιπέδου.

Άρθρο 2

Η κατ' αποκοπή ενίσχυση καταβάλλεται στην ενδιαφερόμενη οργάνωση παραγωγών μετά τη διαπίστωση εκ μέρους της αρμόδιας αρχής του οικείου κράτους μέλους ότι οι ποσότητες για τις οποίες ζητείται η ενίσχυση δεν υπερβαίνουν το όριο που προσδιορίζεται στο άρθρο 24 παράγραφος 5 του κανονισμού (ΕΚ) αριθ. 104/2000.

ΚΕΦΑΛΑΙΟ II

Όροι για τη χορήγηση κατ' αποκοπή ενίσχυσης που αναφέρεται στο άρθρο 24 παράγραφος 2 του κανονισμού (ΕΚ) αριθ. 104/2000 (η οποία στο εξής αποκαλείται "κατ' αποκοπή αντιστάθμιση")

Άρθρο 3

Οι όροι που καθορίζονται στα άρθρα 1 έως 4 και στο άρθρο 7 του κανονισμού (ΕΚ) αριθ. 2509/2000 εφαρμόζονται κατ' αναλογία στη χορήγηση της κατ' αποκοπή αντιστάθμισης.

Άρθρο 4

Τα κράτη μέλη καθορίζουν την κατ' αποκοπή αξία που χρησιμοποιείται στον υπολογισμό της κατ' αποκοπή αντιστάθμισης, καθώς και της σχετικής προκαταβολής, η οποία αναλύεται ανάλογα με τον προορισμό των αποσυρόμενων προιόντων, όπως προβλέπεται στο άρθρο 1 στοιχεία β), γ) και δ) του κανονισμού (ΕΟΚ) αριθ. 1501/83.

Η κατ' αποκοπή αξία καθορίζεται κατά την έναρξη της αλιευτικής περιόδου στο ίδιο επίπεδο για όλες τις οργανώσεις παραγωγών που έχουν αναγνωρισθεί από το οικείο κράτος μέλος βάσει των μέσων εσόδων που πραγματοπόιήθηκαν για τους προορισμούς και έχουν διαπιστωθεί στα οικεία κράτη μέλη κατά τη διάρκεια των τελευταίων έξι μηνών πριν από τον καθορισμό της κατ' αποκοπή αξίας. Το επίπεδό της υφίσταται, ωστόσο, τροποποίηση εάν διαπιστώνονται σημαντικές και μακροχρόνιες διαφορές εσόδων στην αγορά τον οικείου κράτους μέλους.

ΚΕΦΑΛΑΙΟ III

Όροι για τη χορήγηση κατ' αποκοπή ενίσχυσης που αναφέρεται στο άρθρο 24 παράγραφος 2 του κανονισμού (ΕΚ) αριθ. 104/2000 (η οποία στο εξής αποκαλείται "κατ' αποκοπή πριμοδότηση")

Άρθρο 5

1. Το ποσό της κατ' αποκοπή πριμοδότησης καθορίζεται πριν από την έναρξη κάθε αλιευτικής περιόδου κατά τη διαδικασία που αναφέρεται στο άρθρο 38 παράγραφος 2 του κανονισμού (ΕΚ) αριθ. 104/2000. Το ποσό αυτό ορίζεται ανά μονάδα βάρους και αναφέρεται στο καθαρό βάρος κάθε προϊόντος που εμφαίνεται στο παράρτημα IV του κανονισμού (ΕΚ) αριθ. 104/2000.

2. Το ποσό της κατ' αποκοπή πριμοδότησης υπολογίζεται βάσει των πραγματικών τεχνικών εξόδων και των χρηματικών εξόδων που έχουν σχέση με τις εργασίες τις αναγκαίες για τη σταθεροποίηση και την αποθεματοποίηση των εν λόγω προϊόντων, οι οποίες διαπιστώθηκαν στην Κοινότητα κατά τη διάρκεια της προηγούμενης περιόδου.

3. Θεωρούνται τεχνικά έξοδα:

α) οι ενεργειακές δαπάνες·

β) οι δαπάνες εργατών για την αποθεματοποίηση και την έξοδο από την αποθεματοποίηση·

γ) το κόστος των υλικών για την άμεση συσκευασία·

δ) οι δαπάνες μεταποίησης (συστατικά)·

ε) τα έξοδα μεταφοράς από τον τόπο εκφόρτωσης έως τον τόπο μεταποίησης.

4. Για το έτος 2001, τα χρηματοοικονομικά έξοδα είναι ίσα με κατ' αποκοπή ποσό 10 ευρώ ανά τόνο. Στη συνέχεια, το κατ' αποκοπή ποσό θα προσαρμόζεται ετησίως με βάση το επιτόκιο που καθορίζεται κάθε έτος σύμφωνα με τις διατάξεις τον άρθρου 5 του κανονισμού (ΕΟΚ) αριθ. 1883/78 του Συμβουλίου(11).

5. Το επίπεδο της κατ' αποκοπή πριμοδότησης που καθορίστηκε για την σχετική αλιευτική περίοδο εφαρμόζεται στα προϊόντα των οποίων η αποθεματοποίηση άρχισε κατά τη διάρκεια της εν λόγω περιόδου χωρίς να λαμβάνεται υπόψη το πέρας της περιόδου αποθεματοποίησης.

Άρθρο 6

Οι διατάξεις τον άρθρου 3 παράγραφοι 1 και 2 και του άρθρου 4 του κανονισμού (ΕΚ) αριθ. 2814/2000 εφαρμόζονται κατ' αναλογία στη χορήγηση της κατ' αποκοπή ενίσχυσης.

Άρθρο 7

Η κατ' αποκοπή πριμοδότηση καταβάλλεται στην ενδιαφερόμενη οργάνωση παραγωγών μόνον κατόπιν διαπίστωσης εκ μέρους της αρμόδιας αρχής του οικείου κράτους μέλους ότι οι ποσότητες για τις οποίες ζητείται η ενίσχυση έχουν υποστεί είτε μεταποίηση και αποθεματοποίηση είτε διατήρηση και ότι κατόπιν διατέθηκαν στην αγορά, κατά τις διατάξεις του άρθρου 4 του κανονισμού (ΕΚ) αριθ. 2814/2000.

ΚΕΦΑΛΑΙΟ IV

Τελικές διατάξεις

Άρθρο 8

1. Η αίτηση καταβολής της κατ' αποκοπή ενίσχυσης κατατίθεται από την ενδιαφερόμενη οργάνωση παραγωγών εντός, προθεσμίας τεσσάρων μηνών μετά τη λήξη της σχετικής αλιευτικής περιόδου στις αρμόδιες αρχές του κράτους μέλους. Περιλαμβάνει, τουλάχιστον, τα στοιχεία που αναφέρονται στο παράρτημα.

2. Κάθε μήνα χορηγούνται, κατόπιν αιτήσεως, προκαταβολές στην οικεία οργάνωση παραγωγών για τις αποσυρθείσες ή μεταφερθείσες ποσότητες, υπό τον όρο ότι η εν λόγω οργάνωση προβαίνει στη σύσταση εγγύησης ίσης τουλάχιστον προς το 105 % του προκαταβαλλόμενου ποσού.

3. Το ποσό της προκαταβολής ή των προκαταβολών καθορίζεται με βάση την προσωρινή σχέση που υφίσταται μεταξύ των ποσοτήτων που αποσύρονται και εκείνων που τίθενται για πώληση κατά τη διάρκεια της σχετικής περιόδου. Ο υπολογισμός του ποσού υφίσταται προσαρμογή δύο μήνες μετά το σχετικό μήνα, με βάση τις εργασίες που πραγματοποιήθηκαν και οι οποίες προσδιορίζονται σύμφωνα με το υπόδειγμα που παρατίθεται στο παράρτημα.

4. Οι εθνικές αρχές καταβάλλουν την κατ' αποκοπή ενίσχυση το αργότερο οκτώ μήνες μετά τη λήξη της σχετικής περιόδου. Κάθε κράτος μέλος κοινοποιεί στα άλλα κράτη μέλη και στην Επιτροπή το όνομα και τη διεύθυνση της οργάνωσης που είναι αρμόδια για τη χορήγηση της κατ' αποκοπή ενίσχυσης.

Άρθρο 9

1. Τα κράτη μέλη θεσπίζουν καθεστώς ελέγχου που έχει ως στόχο την επαλήθευση της αντιστοιχίας μεταξύ των δεδομένων που εμφαίνονται στην αίτηση πληρωμής και των ποσοτήτων που διατέθηκαν για πώληση και αποσύρθηκαν όντως από την αγορά από την οικεία οργάνωση παραγωγών.

2. Οι οργανώσεις παραγωγών μεριμνούν ώστε οι δικαιούχοι της ενίσχυσης να τηρούν μητρώο αποθεμάτων προϊόντων για καθεμία από τις κατηγορίες που εισάγονται στην αποθήκη, σύμφωνα με το υπόδειγμα που παρατίθεται στο παράρτημα.

3. Η οργάνωση παραγωγών κοινοποιεί κάθε μήνα στο οικείο κράτος μέλος την ημερομηνία, το είδος και την ποσότητα προϊόντων που έχουν αποσυρθεί ή έχουν αποτελέσει το αντικείμενο μεταφοράς.

Άρθρο 10

Τα κράτη μέλη κοινοποιούν στην Επιτροπή, αμέσως μετά τη λήψη τους και οπωσδήποτε πριν από την 1η Ιουλίου 2001, τα μέτρα που έλαβαν κατ' εφαρμογή των διατάξεων του παρόντος κανονισμού. Πριν από την 1η Ιουλίου 2001, κοινοποιούν στην Επιτροπή τα ισχύοντα μέτρα στον τομέα που καλύπτεται από το άρθρο 9 παράγραφος 1.

Άρθρο 11

Ο κανονισμός (ΕΟΚ) αριθ. 4176/88 καταργείται.

Άρθρο 12

Ο παρών κανονισμός αρχίζει να ισχύει την έβδομη ημέρα από τη δημοσίευσή του Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιουνίου 2001.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 14 Μαΐου 2001.

Για την Επιτροπή

Franz Fischler

Μέλος της Επιτροπής

(1) ΕΕ L 17 της 21.1.2000, σ. 22.

(2) ΕΕ L 388 της 31.12.1992, σ. 1.

(3) ΕΕ L 289 της 16.11.2000, σ. 11.

(4) ΕΕ L 326 της 22.12.2000, σ. 34.

(5) ΕΕ L 367 της 31.12.1988, σ. 63.

(6) ΕΕ L 320 της 22.12.1993, σ. 10.

(7) ΕΕ L 334 της 23.12.1996, σ. 1.

(8) ΕΕ L 298 της 25.11.2000, σ. 1.

(9) ΕΕ L 152 της 10.6.1983, σ. 22.

(10) ΕΕ L 111 της 1.5.1990, σ. 50.

(11) ΕΕ L 216 της 5.8.1978, σ. 1.

ΠΑΡΑΡΤΗΜΑ

>PIC FILE= "L_2001132EL.001302.EPS">